Title: ประกาศคณะกรรมการวิชาชีพสาขาจิตวิทยาคลินิก เรื่อง หลักเกณฑ์ วิธีการ และเงื่อนไขในการประกอบโรคศิลปะของนักเรียน นักศึกษา หรือผู้รับการฝึกอบรมซึ่งทำการฝึกหัดหรืออบรมในความควบคุมของผู้ประกอบโรคศิลปะซึ่งเป็นผู้ให้การศึกษาหรือฝึกอบรม

ประกาศคณะกรรมการวิชาชีพสาขาจิตวิทยาคลินิก
เรื่อง
หลักเกณฑ์ วิธีการ และเงื่อนไขในการประกอบโรคศิลปะของ
นักเรียน
นักศึกษา หรือผู้รับการฝึกอบรมซึ่งทำการฝึกหัดหรืออบรม
ในความควบคุมของผู้ประกอบโรคศิลปะซึ่งเป็นผู้ให้การศึกษาหรือฝึกอบรม

อาศัยอำนาจตามความในมาตรา
๓๐ (๓) แห่งพระราชบัญญัติการประกอบโรคศิลปะ พ.ศ. ๒๕๔๒
อันเป็นกฎหมายที่มีบทบัญญัติบางประการเกี่ยวกับการจำกัดสิทธิเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๓๔ มาตรา ๔๑ มาตรา ๔๓ และมาตรา ๔๕
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการวิชาชีพสาขาจิตวิทยาคลินิก ออกประกาศไว้ ดังต่อไปนี้

ข้อ ๑  ประกาศนี้เรียกว่า ประกาศคณะกรรมการวิชาชีพ
สาขาจิตวิทยาคลินิก เรื่อง หลักเกณฑ์ วิธีการ
และเงื่อนไขในการประกอบโรคศิลปะของนักเรียน นักศึกษา หรือผู้รับการฝึกอบรมซึ่งทำการฝึกหัดหรืออบรมในความควบคุมของผู้ประกอบโรคศิลปะซึ่งเป็นผู้ให้การศึกษาหรือฝึกอบรม

ข้อ ๒[๑] 
ประกาศนี้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ในประกาศนี้
นักเรียน นักศึกษา หมายความว่า
บุคคลซึ่งอยู่ระหว่างทำการศึกษาในหลักสูตรปริญญาหรือประกาศนียบัตรเทียบเท่าปริญญาในสาขาวิชาจิตวิทยาคลินิกหรือปริญญาหรือประกาศนียบัตรเทียบเท่าปริญญาที่ศึกษากระบวนวิชาจิตวิทยาคลินิกเป็นวิชาเอก
จากสถาบันการศึกษาที่คณะกรรมการวิชาชีพรับรอง
ผู้รับการฝึกอบรม หมายความว่า
บุคคลซึ่งเข้ารับการฝึกหัดหรืออบรมในหลักสูตรจิตวิทยาคลินิก จากสถาบันการศึกษา
โรงพยาบาลหรือองค์กรที่คณะกรรมการวิชาชีพรับรอง
คณะกรรมการวิชาชีพ หมายความว่า
คณะกรรมการวิชาชีพสาขาจิตวิทยาคลินิก
ผู้ประกอบโรคศิลปะ หมายความว่า
ผู้ประกอบโรคศิลปะสาขาจิตวิทยาคลินิก
การประกอบโรคศิลปะ หมายความว่า
การปฏิบัติตามมาตรฐานการประกอบโรคศิลปะสาขาจิตวิทยาคลินิก

ข้อ ๔  ให้นักเรียน นักศึกษา
หรือผู้รับการฝึกอบรม กระทำการประกอบโรคศิลปะภายใต้ความควบคุมของผู้ประกอบโรคศิลปะ
ได้ดังต่อไปนี้
(๑)
ตามที่กำหนดในหลักสูตรของสถาบันการศึกษาที่ได้รับการรับรองจากคณะกรรมการวิชาชีพ
หรือ
(๒)
การประกอบโรคศิลปะตามที่ได้รับมอบหมายจากผู้ประกอบโรคศิลปะซึ่งเป็นผู้ให้การศึกษาหรือฝึกอบรม

ข้อ ๕ 
ในกรณีที่มีปัญหาตามประกาศนี้ให้ประธานคณะกรรมการการประกอบโรคศิลปะเป็นผู้วินิจฉัยชี้ขาด

ประกาศ
ณ วันที่ ๔ พฤศจิกายน พ.ศ. ๒๕๕๒
สมทรง  สุวรรณเลิศ
ประธานกรรมการวิชาชีพสาขาจิตวิทยาคลินิก

ปริยานุช/จัดทำ
๒๐ มกราคม ๒๕๕๓

นันท์นภัสร์/ตรวจ
๒๐ มกราคม ๒๕๕๓

โชติกานต์/ปรับปรุง
๑๔ พฤศจิกายน
๒๕๕๙

[๑]
ราชกิจจานุเบกษา เล่ม ๑๒๗/ตอนพิเศษ ๓ ง/หน้า ๕๑/๑๑ มกราคม ๒๕๕๓